Smartphone-afgift træder i kraft til nytår

Fra den 1. januar 2022 bliver det dyrere at købe smartphones, tablets og bærbare computere herhjemme. Fra den dato pålægges enhederne nemlig afgift ifølge den såkaldte blankmedieordning, der skal kompensere kunstnerne for piratkopiering.

Hidtil har blankmedieordningen kun omfattet blanke cd’er, dvd’er, usb-stiks og lignende, men politikerne mener, at privatkopieringen i dag også finder sted på lagringsmedier som smartphones, computere og tablets. Derfor bliver sådanne lagringsmedier nu omfattet af ordningen.

– En modernisering af blankmedieordningen har været længe undervejs. I dag kom vi i mål med at sikre kunstnerne kompensation. Det har stor betydning for branchen – og særligt i en tid, hvor den virkelig er i knæ på grund af Corona, sagde daværende kulturminister Joy Mogensen, i en pressemeddelelse da afgiften blev præsenteret i februar måned.

Afgiften betyder, at smartphones, tablets, samt bærbare og stationære computere bliver 45 kroner dyrere. Desuden vil harddiske på under 128 gigabyte få en afgift på 4 kroner, mens større harddiske pålægges 16 kroner.

Vederlagsordningen for eksemplarfremstilling til privat brug – i daglige tale kaldet blankmedieordning – blev indført i ophavsretsloven i 1992 og trådte i kraft den 1. januar 1993. Den nuværende ændring blev godkendt af Folketinget ved 3. behandling den 21. december 2021. Hele ordningen kan læses her.

Følgende medier bliver en del af ordningen:

Cd

Dvd/Blu-ray

Usb-stik

Hukommelseskort

Ekstern harddisk

Netværksharddisk

Smartphone

Tablet

Bærbare computer

Stationær computer

Til gengæld “slipper” smartwatches, spillekonsoller, smart tv og såkaldte media gateways (Apple TV, Nvidia Shield, etc.).

Smartphone-afgift træder i kraft til nytår